b"\n_START_ARTICLE_\nPoblat ib\xc3\xa8ric de Montbarbat\n_START_PARAGRAPH_\nEl poblat ib\xc3\xa8ric de Montbarbat es troba en el cim de la muntanya del mateix nom, de 331 metres d'altitud, sobre la Serralada Litoral, a l'extrem nord-occidental del terme municipal de Lloret de Mar, al l\xc3\xadmit amb Ma\xc3\xa7anet de la Selva. La seva situaci\xc3\xb3 el fa un lloc estrat\xc3\xa8gic, ja que \xc3\xa9s una talaia que domina visualment tota la depressi\xc3\xb3 de la Selva, els vessants de les muntanyes que l'envolten (Montseny, Guilleries i Cabrer\xc3\xa8s), la part occidental de les Gavarres i tota la baixa Tordera. Per tant, des de Montbarbat es controlaven dues de les vies de comunicaci\xc3\xb3 m\xc3\xa9s importants del pa\xc3\xads. Una era la via Her\xc3\xa0clea (posterior via Augusta romana), que comunicava la pen\xc3\xadnsula Ib\xc3\xa8rica amb la resta d'Europa. L'altra era la via mar\xc3\xadtima-fluvial que comunicava el litoral amb l'interior del pa\xc3\xads per l'eix de la Tordera-riera d'Arb\xc3\xbacies.\n_START_SECTION_\nInformaci\xc3\xb3 sobre el poblat\n_START_PARAGRAPH_\nMontbarbat s'est\xc3\xa0 excavant des de l'any 1978 d'una manera pr\xc3\xa0cticament continuada per un equip de la Universitat de Barcelona dirigit per Maria del Vilar Vil\xc3\xa0. Aix\xc3\xb2 ha possibilitat que en tinguem for\xc3\xa7a informaci\xc3\xb3 i que se'n puguin con\xc3\xa8ixer els trets generals. Es tracta d'un assentament de m\xc3\xa9s de 5.500 m\xc2\xb2 de superf\xc3\xadcie, ubicat a la part m\xc3\xa9s alta del tur\xc3\xb3 i adaptat en part a la topografia de l'indret. Es troba envoltat per una l\xc3\xadnia de muralla refor\xc3\xa7ada amb un m\xc3\xadnim de dues torres. A l'interior, es coneixen sobretot les cases situades a l'angle sud-oest del poblat i les de l'\xc3\xa0rea central, tot i que diverses restes afloren en una gran extensi\xc3\xb3, encara pendent d'excavar. Aquestes caracter\xc3\xadstiques fan de Montbarbat un dels grans poblats ib\xc3\xa8rics de la zona.\n_START_SECTION_\nLa muralla\n_START_PARAGRAPH_\nLa muralla, d'un per\xc3\xadmetre de 370 metres i un gruix que oscil\xc2\xb7la entre 1,20 i 1,50 m, envolta tot el poblat. Actualment, se'n poden veure b\xc3\xa9 uns 90 metres i est\xc3\xa0 constru\xc3\xafda mitjan\xc3\xa7ant un doble parament de pedres treballades i for\xc3\xa7a ben disposades, amb un reompliment de pedra petita a l'interior. L'\xc3\xbanica torre excavada, situada a la banda oest del poblat, \xc3\xa9s de planta rectangular, de 2,70 per 5,50 m, i s'hi accedia a trav\xc3\xa9s d'una entrada de 110 cm d'ample situada a l'interior d'una estan\xc3\xa7a adossada a la muralla. Per les seves caracter\xc3\xadstiques t\xc3\xa8cniques avan\xc3\xa7ades, que la fan en part independent dels condicionaments del relleu, la muralla de Montbarbat s'ha pogut datar a partir del segle IV aC.\n_START_SECTION_\nUrbanisme i cases\n_START_PARAGRAPH_\nSegons el que de moment coneixem, les diverses cases es distribueixen a l'interior del poblat seguint una certa planificaci\xc3\xb3 urban\xc3\xadstica. Les construccions adossades a la muralla, a la zona sud-oest, s'obren a dos carrers de forma irregular i de paviments de terra trepitjada, disposats perpendicularment entre si. Els habitatges de la zona central s'articulen entre si seguint una altra disposici\xc3\xb3, i hi ha tamb\xc3\xa9 una \xc3\xa0rea oberta, segurament destinada a activitats de tipus comunal. A banda de les cases destinades a habitatge (la majoria) dins del poblat tamb\xc3\xa9 s'hi han identificat una zona de magatzems i una cisterna per a l'emmagatzematge d'aigua. Les cases s\xc3\xb3n de planta rectangular o trapezo\xc3\xafdal, amb superf\xc3\xadcies que ronden els 30 m2. De les parets se'n conserva el s\xc3\xb2col de pedra i ha desaparegut la part superior, de fang, i la teulada, feta amb elements vegetals. Algunes cases, m\xc3\xa9s senzilles, tenen una sola habitaci\xc3\xb3, mentre que altres estan compartimentades, generalment, en un vest\xc3\xadbul i una habitaci\xc3\xb3 principal. El s\xc3\xb2l \xc3\xa9s de terra trepitjada i a cada estan\xc3\xa7a s'hi ha identificat generalment una llar, feta de fang cuit i capes a\xc3\xafllants de cer\xc3\xa0mica. En una casa s'hi localitz\xc3\xa0 un petit forn dom\xc3\xa8stic i en d'altres s'hi han excavat sitges per a l'emmagatzematge d'aliments. Forats de pal presents a quasi totes les cases proven l'exist\xc3\xa8ncia d'estructures de fusta."